open-index/open-wikipedia-markdown huggingface dataset:
Sedlice (Strakonice ringkond)

**Sedlice** (saksa keeles *Sedlitz*) on linn Tšehhis Lõuna-Tšehhi maakonnas Strakonice ringkonnas. Sedlice asub Strakonicest ligikaudu 13 km põhjas ja České Budějovicest umbes 58 km loodes.

Linna läbib Strakonice–Blatná raudteeliin.

Asulat on esmamainitud 1352. aastal. Hussiitide sõdade ajal jäi Sedlice lahingutegevusest kõrvale. Linnaks sai Sedlice 1539. aastal. 16. sajandi teisel poolel ehitati kindlus ümber renessanss-lossiks.

Alates 2003. aastast on Sedlice vanalinn ajalooline linnakaitseala.

Sedlice on alates 15. sajandist olnud pitsikudumise keskus. Pitsikudumine saavutas suurima ulatuse 19. sajandil ja 20. sajandi algul, kuid traditsioon on säilinud tänaseni.

## Viited
Mehhiko peeso

**Mehhiko peeso** (sümbol: $; valuutakood: **MXN**; lühendatult ka **Mex$**) on Mehhiko ametlik valuuta. Peeso võeti esmakordselt kasutusele 1863. aastal. Peeso jaguneb 100 sentaavoks (*sentavo*), mida tähistatakse märgiga ¢. 

Mehhiko peesosid emiteerib Mehhiko Pank (*Banco de México*) erinevates nominaalväärtustes. Rahatähed on värvikirevad ja kujutavad Mehhiko kultuuri ja ajalugu.

Mehhiko peeso on maailmas 16. enim kaubeldud valuuta. Ameerikas on see kaubeldavuselt kolmas valuuta Ameerika Ühendriikide dollari ja Kanada dollari järel ning Ladina-Ameerikas kõige kaubeldum valuuta.

## Viited
Černovice

**Černovice** on mitme Tšehhi asula nimi.

***[[Černovice (Pelhřimovi ringkond)|Černovice]]** on linn Tšehhis Vysočina maakonnas Pelhřimovi ringkonnas.
***[[Černovice (Blansko ringkond)|Černovice]]** on küla ja vald Tšehhis Lõuna-Morava maakonnas Blansko ringkonnas.
***[[Černovice (Chomutovi ringkond)|Černovice]]** on küla ja vald Tšehhis Ústí maakonnas Chomutovi ringkonnas.
***[[Černovice (Plzeňi lõunaringkond)|Černovice]]** on küla ja vald Tšehhis Plzeňi maakonnas Plzeňi lõunaringkonnas.
Attila Cseke

**Attila-Zoltán Cseke** (sündinud 9. juunil 1973 Marghitas) on Rumeenia jurist ja poliitik. Ta on Rumeenia Ungarlaste Demokraatliku Liidu (UDMR) liige ning oli aastatel 2008–2012 Bihori maakonna esindaja Rumeenia Senatis, esindades sama maakonda Saadikutekojas aastatel 2012–2016, enne kui naasis senatisse. Emil Boci valitsuskabinetis oli ta tervishoiuminister detsembrist 2009 kuni tagasiastumiseni 2011. aasta augustis. Detsembrist 2020 kuni juunini 2023 oli ta peaministrite Florin Cîțu ja Nicolae Ciucă ajal Rumeenia arengu-, avalike tööde ja halduse minister. Ilie Bolojani valitsuses on ta 25. juunist 2025 Rumeenia arengu-, avalike tööde ja halduse minister.

Ta sündis aastal 1973 Marghitas etnilistele ungari vanematele. Aastal 1991 lõpetas ta Marghitas kutsekeskkooli. Aastatel 1991–1993 töötas ta oma sünnilinnas toiduettevõttes administraatorina. Aastatel 1996–2000 õppis ta Oradea ülikooli õigus- ja haldusteaduste teaduskonnas õigusteaduse erialal. Samuti lõpetas ta seal aastal 2002 avaliku õiguse magistriõppe ning sai samast õppeasutusest aastal 2004 eraõiguse magistrikraadi. Aastal 2001 oli ta praktikal Marghitas notaribüroos; aastast 2001–2002 töötas ta UDMR-i Bihori maakonna osakonnas retsensendina. Aastatel 2002–2005 oli ta Bihori maakonna volikogu presidendi õigusnõunik.
Nastassja Kinski

**Nastassja Aglaia Kinski** (sünninimi **Nastassja Aglaia Nakszynski**; sündinud 24. jaanuaril 1961 Lääne-Berliinis) on Saksamaa näitleja ja endine modell. Tema isa Klaus Kinski oli samuti näitleja.

Ta on mänginud enam kui 60 Euroopa ja Hollywoodi filmis. Ta sai tuntuks rolliga erootilises draamafilmis "Jää selliseks nagu oled" ("Così come sei"; 1978). Aasta hiljem mängis ta nimirolli Roman Polański lavastatud draamafilmis "Tess" ning pälvis rolli eest Kuldgloobuse. Tema teised tuntumad osatäitmised on erootilises õudusfilmides "Kassinimesed" ("Cat People"; 1982), Wim Wendersi filmides "Paris, Texas" (1984) ja "Nii kaugel, nii lähedal" ("In weiter Ferne, so nah!"; 1993) ning "Ameerika rapsoodia" ("An American Rhapsody"; 2001).

1976. aastal oli tal väidetavalt suhe temast 28 aastat vanema Roman Polanskiga. Kinskil on kolm last erinevatest suhetest. Tema esimene laps sündis 1984. aastal suhtest Vincent Spanoga, kellega ta mängis filmis "Maria armukesed" ("Maria's Lovers"). 1984. aastal abiellus ta Egiptuse filmitegija Ibrahim Moussaga, kellega sai ta tütre (sündis 1986). Abielus lõppes 1992. aastal lahutusega. Aastatel 1992–1995 elas Kinski koos endast 28 aastat vanema muusikaprodutsendi Quincy Jonesiga. Sellest suhtest sündis tütar Kenya Kinski-Jones, kes on modell.
## Viited

## Välislingid

*
Černovice (Pelhřimovi ringkond)

**Černovice** (saksa keeles *Tschernowitz*) on linn Tšehhis Vysočina maakonnas Pelhřimovi ringkonnas. Černovice asub Pelhřimovist ligikaudu 20 km ja Jihlavast umbes 45 km läänes.

Asulat on esmamainitud 1322. aastal. Kuni 1597. aastani kuulus see Rosenbergide aadliperekonnale. Hussiitide sõdade ajal põletati asula mitu korda maha. Tulekahjud laastasid Černovicet ka hiljem mitmel korral (viimalti 1857. aastal), seetõttu on ajaloolisi hooneid vähe säilinud. Linnaks sai Černovice 19. sajandi keskpaiku. Pärast Esimest maailmasõda ehitati siia Ameerika Ühendriikide annetuste ja presidendi tütre Alice Masaryki isikliku panuse abil Tšehhoslovakkia esimene sanatoorium, mis tegutseb tänaseni.

## Viited
Všeruby

**Všeruby** on kahe Tšehhi asula nimi.

***[[Všeruby (Plzeňi põhjaringkond)|Všeruby]]** on linn Tšehhis Plzeňi maakonnas Plzeňi põhjaringkonnas.
***[[Všeruby (Domažlice ringkond)|Všeruby]]** on alev Tšehhis Plzeňi maakonnas Domažlice ringkonnas.
Eesti Meteoroloogia Selts

**Eesti Meteoroloogia Selts** (lühend EstMS, inglise keeles Estonian Meteorological Society) on ilmast ja kliimast huvituvate inimeste vabatahtlik ühendus, mis tegutseb Eesti Teaduste Akadeemia juures asuva Eesti Looduseuurijate Seltsi (Eesti LUS) põhikirja ning oma põhikirjaga vastavuses.

Selts asutati 23. märtsil 2018 Tallinnas.

## Vaata ka
*Aasta ilmasündmus

## Viited
Všeruby (Plzeňi põhjaringkond)

**Všeruby** (saksa keel *Wscherau*) on linn Tšehhis Plzeňi maakonnas Plzeňi põhjaringkonnas. Všeruby asub Plzeňi kesklinnast ligikaudu 15 km loodes.

Küla on esmamainitud 1212. aastal. 13. sajandil on mainitud lossi, mis oli juba 16. sajandil mahajäetud. 1945. aastal saadeti linna saksakeelne elanikkond maalt välja. Vahepeal kaotatud linnaõigused sai Všeruby tagasi 29. veebruaril 2012.

## Viited
Aafrika villkael-toonekurg

**Aafrika villkael-toonekurg** (*Ciconia microscelis*) on toonekurglaste sugukonda kuuluv linnuliik.

Varem peeti teda villkael-toonekure alamliigiks.

## Välimus
Aafrika villkael-toonekurg on 90 cm pikk.

Sulestik on peamiselt must. Kael ja kõht on valged. Saba on must ja kaheharuline. Mustad suled läigivad sinakalt ja lillakalt. Nokk on must, nokaots punane. Jalad on mustad. Noorlinnud on tuhmimad ja pruunimad.

## Levik
Elavad Sahara-taguses Aafrikas.

Elavad jõgede, järvede ja laguunide ääres, üleujutatud karjamaadel ja padurates. Ida-Aafrikas elavad peamiselt rannikul, kuid ka rohtlates. Tavaliselt väldivad metsi.

## Toitumine
Toituvad kaladest, konnadest, madudest, sisalikest, suurtest putukatest, krabidest, roomajatest ja limustest.

Toituvad üksi. Toitu otsides kõnnivad aeglaselt.

## Pesitsemine
Pesitsevad üksikult. Meetrilaiune ja 30 cm sügav pesa on ehitatud okstest ning vooderdatud rohuga. Pesa asub 20–30 m kõrgusel puu otsas.

Emaslinnud munevad kuival perioodil. Kurnas on 2–4 muna. Pojad saavad lennuvõimeliseks 55–65 päeva vanuselt.

## Viited

## Välislingid
Aasta ilmasündmus

**Aasta ilmasündmus** on ilmasündmusele antav ajutine nimetus. Eestis valitakse aasta ilmasündmust alates 2024. aastast. Seda korraldab Eesti Meteoroloogia Selts koostöös Keskkonnaagentuuriga. Ilmasündmuse valimise eesmärk on juhtida laiemalt tähelepanu Eestis aset leidnud tähelepanuväärsetele ilmanähtustele, mis on olnud silmapaistvad nii oma intensiivsuse, erandlikkuse kui ka ühiskondliku mõju poolest. Kokkuleppeline periood, mille jooksul ilmasündmusi valitakse, on jaanipäevast jaanipäevani.    

Aasta ilmasündmus tehakse teatavaks ilmahuviliste ja äikesevaatlejate kokkutuleku raames, mis leiab aset igal aastal suve teises pooles. Sääraseid kokkutulekuid korraldatakse Eestis juba alates 2001. aastast, mil esimene kokkutulek toimus Pärnumaal Lõpel.   

Esimeseks Eesti aasta ilmasündmuseks (2023/24) valiti XIII noorte laulu- ja tantsupidu koos äikese ja paduvihmaga; laulupidu oli jõudnud kesta veidi alla kahe tunni, kui Tallinna lauluväljakut tabas tugev vihmasadu ja äike. See sundis ka laulukaare all toimuva umbes pooleks tunniks peatama.     

## Eesti aasta ilmasündmused

* 2023/24 – XIII noorte laulu- ja tantsupidu koos äikese ja paduvihmaga
* 2024/25 – mõõtmisajaloo kõige soojem september ja sügis tervikuna 2024. aastal

## Viited
Läti gambiit

**Läti gambiit** (inglise keeles *Latvian Gambit*) on malemängu avang, mis tekib pärast käike: 1. e4 --> e5,   2. f3 --> f5.  Läti Gambiidi avakäikude põhiidee on see, et mustadega mängija loobub (käiguga f5 ruudule) etturi ohutusest selleks, et saada kiire edu ja avada uued rünnaku võimalused. See on sarnane Kuninga Gambiidile, kuid mängitakse mustade malenditega. Sellise taktikaga kujunevad mõlemale vastasele uued võimalused - mustade malenditega mängija üritab kohe saada kontroll keskvälja üle ja tekitada surve valgete malendite kuninga tiivale. Omakorda valgete malenditega mängija saavutab samuti varakult initsiatiivi siis, kui ta suudab mustade malenditega mängija agressiivse edu kohe neutraliseerida. Mustadele on see avang riskantne, sest mustade malenditega mängija kuninga tiiva kaitse jääb alguses nõrgaks ja sellega annabki valgete malenditega mängijale võimaluse, aga ühtlasi on see valgete malenditega mängijale ka lõks, sest edu võimaluse valesti hindamisel tabab valgete malenditega mängijat hoopis kiire kaotus. Läti Gambiidi kasutamine toob mustade malenditega mängijale enamasti edu vähem kogenud vastaste vastu, aga samas jätab valgete malenditega mängijast nii-öelda nõrgemale vastasele ka palju võimalusi endast tugevamale vastasele ebaedu üllatuse vormistamiseks. **Näiteks**, pärast 3.käiku valge poolt (näiteks 3. Nxe5), võib mäng areneda mitmel viisil, kuid pärast seda saab valge tihti keskväljal tugeva ja parema positsiooni. 

Läti gambiit ei kuulu kõige populaarsemate avangute hulka, kuid sellel on oma koht malemaailma värvikas ajaloos. Kuigi avang on teoreetiliselt riskantne, võib see olla väga ohtlik ja tuua mustade malenditega mängijale võidu, kui valgete malenditega mängija eksib. 

**Läti Gambiit on avangutüübilt avatud avang**, sest keskvälja etturid vahetatakse varakult, liinid ja diagonaalid avanevad kiiresti vigurite aktiivseks mänguks. Tüüpiline on kiire taktikaline mäng, mitte  positsioonide manööverdamine. Mustade malenditega mängija strateegia on agressiivne ja ründav, mitte passiivne ja kaitsev - mustade malenditega mängija püüab haarata initsiatiivi, aga valgete malenditega mängijal on võimalus valida, kas vastata samasuguse agressiivse ja ründava strateegiaga ning kiiresti muutuva taktikaga, või valida passiivne ja kaitsev strateegia ning omakorda peale surudes aeglast stabiilsema rütmiga taktikat, seeläbi initsiatiivi tagasi võttes.
* Läti gambiit võib viia väga teravate rünnakuteni, kui valgete malenditega mängija ei ole ettevaatlik või lausa eksib.
* Mustade malenditega mängija kasutab aktiivset vigurite mängu ja malendite ohverdusi, et avada rünnakute uusi võimalusi ja matistada.
* Valgete malenditega mängija peab varakult olema valmis kuningat otseselt kaitsma ja väga aktiivselt keskvälja üle kontrolli hoidma.
**Läti Gambiidile vastand võiks olla Soome stiil** (maleteoorias eraldi Soome avangut ei ole veel olemas) — Soome stiili iseloomustavad märksõnad näiteks kaitsev strateegia, rahulik, kuid ootamatult terav. Soome ja selle naabruses paiknevate riikide geograafilisest piirkonnast pärinevatest avangutest on malemaailmas tuntud Skandinaavia avang.
Kanada kindralkuberner

**Kanada kindralkuberner** (inglise keeles *Governor General of Canada*, prantsuse keeles *gouverneure générale du Canada*) on Kanada monarhi, praegu kuningas Charles III, föderaalne esindaja. Kanada monarh on ühtlasi veel 14 Rahvaste Ühenduse kuningriigi riigipea ning elab Suurbritannias. Monarh määrab kindralkuberneri Kanada peaministri soovitusel. Ametisse määramine toimub määramata ajaks, kuid praktikas kestab ametiaeg tavaliselt viis aastat. Alates 1959. aastast on välja kujunenud tava, et kindralkuberneri ametis vahelduvad prantsus- ja ingliskeelsed ametikandjad. 30. ja praegune kindralkuberner on Mary Simon, kes vannutati ametisse 26. juulil 2021. Ta on ema poolt inuitt, olles esimene põlisrahva esindaja, kes sellele ametikohale on määratud.

Kindralkuberneri ametikoht tekkis 17. sajandil, kui Prantsuse kroon hakkas ametisse nimetama Kanada koloonia kubernere. Pärast koloonia vallutamist 1763. aastal hakkas Briti monarh määrama Quebeci provintsi ning hiljem Kanada kubernere. Kindralkuberneri ametikoht on riigi vanim järjepidevalt eksisteerinud ametikoht. Kindralkuberneri amet tekkis tänapäevasel kujul 1867. aastal kui Briti Põhja-Ameerika akti vastuvõtmist, mil Kanada sai konföderatsiooniks.

Kindralkuberner täidab monarhi igapäevaseid põhiseaduslikke ja tseremoniaalseid ülesandeid. Põhiseaduslikud ülesanded hõlmavad muu hulgas provintside leitnantkuberneride, ülemkohtu kohtunike ja senaatorite määramist; valitsuse määruste allkirjastamist; parlamendi kokkukutsumist või laialisaatmist; valimiste väljakuulutamist ning relvajõudude ohvitseride ametisse kinnitamist. Tseremoniaalsete ülesannete hulka kuuluvad näiteks troonikõne pidamine parlamendi avamisel, välisriikide suursaadikute volikirjade vastuvõtmine ning autasude, ordenite ja medalite andmine. Vastavalt vastutustundliku valitsemise põhimõttele tegutseb kindralkuberner peaaegu alati (välja arvatud autasude puhul) peaministri nõuande alusel.

## Viited
Mary Simon

**Mary Jeannie May Simon** (sündinud 21. augustil 1947) on Kanada riigiametnik ja diplomaat, kes on alates 26. juulist 2021. aastast Kanada kindralkuberner. Ta on ema poolt inuitt, olles esimene põlisrahva esindaja, kes sellele ametikohale on määratud.

Simon sündis Fort Severightis (tänapäeva Kangiqsualujjuaq), Quebecis. 1970. aastatel töötas ta lühikest aega CBC Northern Service’i produtsendi ja teadustajana, enne kui siirdus avalikku sektorisse. Aastatel 1994–2004 oli ta Kanada esimene suursaadik polaaralade asjus ning juhtis Arktika Nõukogu loomise läbirääkimisi. Lisaks oli ta aastatel 1999–2002 Kanada suursaadik Taanis.

6. juulil 2021 teatas peaminister Justin Trudeau, et kuninganna Elizabeth II on kinnitanud Simoni määramise kindralkuberneriks. Tema määramine tekitas kriitikat, kuna ta ei valda soravalt prantsuse keelt.

## Viited
Sunda toonekurg

**Sunda toonekurg** (*Ciconia stormi*) on toonekurglaste sugukonda kuuluv linnuliik.

## Välimus
Sunda toonekurg on 85 cm pikk.

Sulestik on peamiselt must. Kõht, saba alapool ja osa kaelast on valged. Silmade ümbrus on kollane. Nokk ja jalad on oranžid. Sarnaneb välimuselt villkael-toonekurega, kuid sunda toonekure kael on külgedelt must ja nägu on oranž.

Udusulis pojad on valged, pealagi ja nokk on mustad. Nokaots on kollakasoranž. Jalad on helekollased. Silmad on pruunid.

## Levik
Elavad Kalimantanil, Sumatral ja Malaka poolsaarel.

Elavad soistes metsades ja jõgede ääres.

## Toitumine
Toituvad kaladest, ussidest, putukatest ja konnadest. Pojad söövad 5–7 cm pikkuseid kalu, mis kaaluvad 10–30 g, ja 10–15 cm pikkuseid vihmausse.

## Pesitsemine
Pesitsevad üksikult puu otsas. 50 cm lai ja 15 cm sügav pesa on ehitatud okstest ning vooderdatud lehtede ja udusulgedega. Pesa ehitavad vanalinnud koos. Neil kulub selleks umbes kuus nädalat. Järgmisel aastal kasutavad sama pesa uuesti ja lisavad sinna oksi.

Kurnas on 2–4 muna mõõtmetega 52–56 × 42 mm. Mune hauvad mõlemad vanemad 29 päeva. Pojad saavad lennuvõimeliseks 55–56 päeva vanuselt.

## Arvukus
Vabas looduses elab hinnanguliselt 300–1750 isendit. Arvatakse, et aastatel 1992–2023 vähenes sunda toonekure arvukus 40–60%. Peamiseks ohuks on elupaikade hävimine.

## Viited

## Välislingid
András Demeter

**András István Demeter** (sündinud 18. mail 1969 Târgu Mureșis) on Ungari rahvusest Rumeenia teatridirektor, näitleja ja poliitik, ta on Rumeenia Ungarlaste Demokraatliku Liidu (UDMR) liige. Ta on 23. juunist 2025 Rumeenia kultuuriminister.

Ta lõpetas aastal 1992 näitlemise erialal ülikooli, mis hiljem muudeti Târgu Mureși kunstiülikooliks (*Universitatea de Arte din Târgu Mureș*). Aastal 1999 omandas ta magistrikraadi Burgundy School of Businessist Euroopa õpingute alal. Aastatel 2004–2008 õppis ta õigusteadust Timișoara Tibiscuse ülikoolis. Ta oli lavastaja Timișoara ungarikeelses teatris. Ta on tegutsenud ka teatrinäitlejana ning osalenud filmi- ja telelavastustes. Ta oli Rumeenia teatriliidu UNITER juhatuse liige.
Belley ringkond

**Belley ringkond** on ringkond Prantsusmaal Auvergne-Rhône-Alpes'i piirkonnas Aini departemangus. Seal on 103 valda (2025. aasta seisuga). Seal elas 126 468 inimest (2022) ja selle pindala on 1584,2 km².

## Koosseis
### Kantonid

Belley ringkonda kuuluvad järgmised kantonid (sh mõni vaid osaliselt):

* Ambérieu-en-Bugey kanton (18 valda)
* Bellegarde-sur-Valserine'i kanton (1 vald 15-st)
* Belley kanton (35 valda)
* Hauteville-Lompnesi kanton (29 valda 37-st)
* Lagnieu kanton (21 valda 25-st)

### Vallad

Belley ringkonda kuuluvate valdade kohta vaata artiklit Aini departemangu haldusüksuste loend kasutades selleks seal valdade lõigus olevat sorteeritavat tabelit.

## Juhtimine
Alamprefektid:
*1992–1993 Bernard Le Clere
*1993–1994 Pierre Calzat
*1994–2009 Francine Prime
*2009–2011 Didier Dore
*2011–2013 Frédéric Bernardo
*2013–2015 Chantal Guélot
*2015–2020 Pascale Preveirault
*2020–2022 François Payebien
*2022– Yannick Scalzotto

## Viited
TON 618

**TON 618** (lühend nimest **Tonantzintla 618**) on hüperhelendav, laia spektrijoonega ja valju raadiosagedusega kvasar, mis asub Lyman-alfa gaasipilves. Jahipenide ja Berenike Juuste tähtkujude piiril asuva kvasari liikumiskaugus on Maast ligikaudu 18,2 miljardit valgusaastat. 1957. aastal avastasid Tonantzintla observatooriumis selle astronoomid Braulio Iriarte ja Enrique Chavira. Udukogu keskmes asub üks suurimaid eales avastatud musti auke, ligikaudu 66 miljardi Päikese massiga.

## Viited
Mahu sadam

**Mahu sadam** (ajalooliselt ka **Maholm**) on väikesadam Eesti põhjarannikul, Lääne-Virumaal, Viru-Nigula vallas asuvas Mahu külas. Sadam paikneb Soome lahe lõunarannikul ning oli sajandite vältel oluline punkt Eesti ja Soome rannarahvaste vahelises vahetuskaubanduses ehk sõbrakaubanduses.

## Ajalugu
Sõltuvalt allikatest rajati Mahu sadam 18. sajandil, esmakordselt mainis seda 1782. aastal August Wilhelm Hupel. Sadam kuulus ajalooliselt Kalvi mõisale ning täitis vahetuspunkti rolli kohaliku rannarahva ja Soome väikelaevade vahel. Sadamas oli võimalik silduda kuni 20 keskmise suurusega alusel, sügavus ulatus ligikaudu 4,8–5,5 meetrini. Sadamas asus ka kai, mis võimaldas aktiivset kaubavahetust.

## Eesti–Soome sõbrakaubandus
*Pikemalt artiklis: [[Sõbralaat]] [[Sõbrakaubandus]]*

Esimesed teated sõbrakaubandusest Eesti ja Soome vahel pärinevad 1300. aastatest, mil Viiburi kandi talupojad käisid Tallinnas ja Virumaa väikesadamates. Soome talupojad purjetasid Mahusse ja Toolsesse ka 1431 ja 1437.

Sõbrakaubandus ehk seprakaup oli sajandeid kestnud vahetuskaubanduse vorm, kus Eesti ja Soome rannakogukonnad vahetasid kaupu ilma rahata. Mahu sadam oli üks olulisi punkte selles võrgustikus. Soomlased peatusid sageli kindlate perede juures Mahus, kellega olid tekkinud põlvkondlikud usaldussuhted.

Traditsioon katkestati Teise maailmasõja eel. Alates 2000. aastate algusest on püütud sõbrakaubanduse vaimu taaselustada Mahu ja Kunda rannaaladel korraldatavate sõbralaatade kaudu. Viru-Nigula muuseumis on püsiekspositsioon, mis tutvustab sõbrakaubanduse ajalugu ja selle mõju piirkonnale.

## Mahu Sõbralaat 2025
**Mahu Sõbralaat** (soome keeles *Sepramarkkinat*) on iga-aastane Eesti ja Soome rahvuskultuure ühendav rahvapidulik laat, mis toimub Mahu rannas. Laada eesmärk on tähistada ajaloolist sõbrakaubandust ning elavdada piirkondlikku kogukondlikku elu ja kultuurivahetust.

Laada algne idee oli tugevdada kahe rahva vahelisi kultuurilisi ja majanduslikke sidemeid. Üritusel osalevad nii Eesti kui Soome käsitöölised, toidupakkujad, esinejad ja seltsid.

2025. aastal toimub laat **23. augustil 2025**. Juubelisündmus toob kokku mitmeid partnerorganisatsioone ja külalisi mõlemalt poolt Soome lahte.

Mahu Sõbralaadal on oluline roll piirkondliku identiteedi hoidmisel ning rahvusvahelise kogukonnatunde tugevdamisel. Sündmust iseloomustavad tunnuslaused nagu **#virupärane**, millega rõhutatakse selle sõbralikku ja avatud olemust.

## Külaseltsi tegevus ja renoveerimisplaanid
Aastast 2003 tegutseb Mahus aktiivselt Mahu Külaselts, mille üheks eesmärgiks on sadama korrastamine ja mereühenduste taastamine. Külaselts on korraldanud kohalikke kultuuriüritusi, sh sõbralaatasid, mille kaudu hoitakse piirkonna merekultuuri ja kogukondlikku mälu elus.

Sadama lähiaastate plaanide hulka kuuluvad:

* muuli taastamine
* akvatooriumi süvendamine
* kai rekonstrueerimine
* slipi ehitus

Sadam on kantud Eesti põhjaranniku prioriteetsete väikesadamate nimekirja.

## Viited


## Vaata ka

* Sõbralaat
* Mahu
Kiil (heraldika)

**Kiil** (saksa keeles *Keil*) on heraldikas subordinaaride hulka kuuluv teraviku erivorm, kuid see esineb ka vapikujundina.

## Kirjeldus
Subordinaarina on kiil kitsa väga terava nurgaga võrdhaarse kolmnurga kujuline, mille alus moodustab vähem kui kolmandiku vapikilbi laiusest.

Erinevalt teravikust on kiilu vaikimisi suund, mida ei kirjeldata, vapikilbil ülalt alla (sarnaselt tööriista kiiluga, kui seda kasutatakse puupaku lõhestamiseks); üles suunatud teravnurgaga kiilu nimetus on **tõusev kiil**.

Erandjuhtudel võib kiil paikneda kilbil ka horisontaalselt või kaldselt.

Vapikujundina kasutamisel ei puuduta kiil vapikilbi serva ja võib esineda ühe- või mitmekaupa.

## Näited

Blason Ribiers.svg|Ribiersi vapp (Hautes-Alpes)
Långsele vapen.svg|Långsele vapp
Blason Buchy.svg|Buchy vapp (Seine-Maritime)
Dobric PZ CZ CoA.png|Dobříči vapp (Praha lääneringkond)
Tuchomerice znak.svg|Tuchomerice vapp kolme kiiluga


## Viited
Onti

**Onti** on küla (*mazciems*) Lätis Alūksne piirkonnas Ilzene vallas. Onti asub valla keskosas Peetri jõe kaldal.

## Viited
Saatse Peeter-Pauli kirik

**Saatse Peeter-Pauli kirik** on endine lõpuni ehitamata õigeusu kirik Uue-Kiriku kinnistul Saatse külas Setomaa vallas Võrumaal.

Kirikut kavatses aastatel 1935–1941 kasutada Saatse Peeter-Pauli kogudus. Kirikust idas asub Saatse kalmistu, millel asub Saatse vana kirik.

## Ajalugu
Enne 1934. aasta "Kirikute ja usuühenduste seadusega" alanud õigeusu koguduste ümberkorraldamist keele ja rahvuse alusel oli Saatse koguduses 1818 setut ja 2673 venelast ning teenistusi peeti kahes keeles. Eesti Apostliku Õigeusu Sinod otsustas 22. augustil 1935 moodustada Saatse eesti koguduse.

Pärast reformi hakkas tegutsema kaks eraldi kogudust: uus Peeter-Pauli ehk eesti kogudus ning vana Paraskeva, nüüd puhtalt vene kogudus. Senised pinged rahvuse ja "õigema" usu pinnal hakkasid rahunema. Esialgu peeti teenistusi vanas kirikus kord mööda, ühel pühapäeval vene ja teisel pühapäeval eesti keeles.

1936. aastal otsustati uuele Peeter-Pauli ehk eesti kogudusele ehitada uus kirikuhoone vanast kirikust umbes 20 meetrit lääne suunas. Kevadel korraldati ideevõistlus kiriku projektile. Mitme töö hulgas olid huvitavamad Aleksandr Vladovski (2 varianti) ja Mihhail Uljanovi projektid. Ehitus otsustati alustada 1938. aastal, kuid vahendite vähesuse tõttu alustati korjanduste ja vabatahtliku tööga. Muuhulgas lasti välja erinevaid postkaardiseeriad, kus kutsuti uue kiriku ehitamiseks annetama.

Ehitust alustati 1939. aastal, samal sügisel jõuti laduda seinamüürid. Kahjuks jäi uue kiriku ehitus rahapuudusel lõpetamata ning katus jäi ehitamata.

1951. aastal kerkis Peeter-Pauli kiriku ehituse jätkumine taas päevakorda, kuid nüüd vaid Moskvale alluva õigeusu koguduse tegevusetuse tõttu ei saanud sellest asja.

Pooleliolevat ehitist kasutati Nõukogude ajal autoremondikojana. Ehkki sees tehti töökoja jaoks kiriku ruumides ümberehitusi, sai kirikuhoone nüüd lõpuks peale katuse, mis tegelikult päästis hoone.

2020. aastal korrastati kiriku ümbrust, praegu on kalmistule suunaga uue kiriku poole paigaldatud teabetahvel.

## Viited

## Kirjandus
*Vladimir Berens. "*Приход Сатсеринна*". // Историко-статистическое описание церквей и приходов Северо-Западных епархий. Часть 2, Эстонская епархия. Tallinn 1974. Käsikiri TLÜAR Baltica kogus, Msc K1-593/I, II. Leht 332
*Vahur Kuhlberg. EAÕK Saatse Peeter-Pauli koguduse uus kirik. Koguduse ajalooline ülevaade ja uue kiriku ehitus. Muinsuskaitse eritingimused. Arhitektuuri konserveerimise ja restaureerimise täiendkoolituskursuse lõputöö Eesti Kunstiakadeemias. Tartu 2021
Ionuț Moșteanu

**Liviu-Ionuț Moșteanu** (sündinud 23. detsembril 1973 Ștefăneștis) on Rumeenia poliitik, parlamendiliige ning 23. juunist 2025 Rumeenia riigikaitseminister ja asepeaminister.

Ta sündis aastal 1973 Ștefăneștis (asub Argeși maakonnas). Ta õppis aastatel 1992–1995 automatiseerimist Bukaresti Polütehnilises Ülikoolis, aastatel 1996–1999 juhtimist Bioterra Ülikoolis ja aastatel 2018–2020 inglise keelt Bukaresti Ülikoolis. Ta on töötanud erinevatel ametikohtadel reklaami- ja turundussektoris, sealhulgas reklaamiagentuuri Total Branding Partners tegevjuhina. Detsembris 2015 sai tast Rumeenia transpordi- ja taristuministri nõunik ning seejärel töötas ta aastal 2016 maist oktoobrini samas ministeeriumis riigisekretärina (eesti mõistes kantslerina).

Ta hakkas poliitikas osalema Rumeenia Päästmise Liidus (*Uniunea Salvați România*). Aastal 2016 valiti ta esimest korda Saadikutekotta. Ta kandideeris edukalt tagasivalimisele 2020. ja 2024. aasta valimistel. Ta oli parlamendi alamkojas *Uniunea Salvați România* fraktsiooni esimees.

23. juunist 2025 on ta Rumeenia riigikaitseminister ja asepeaminister Ilie Bolojani valitsuses.
Paul Mario Day

**Paul Mario Day** (19. aprill 1956 London – 29. juuli 2025 Newcastle, Austraalia) oli Briti rokk- ja heavy metal-laulja.

Ta oli ansambli Iron Maiden esimene solist, tegutsedes bändis aastatel 1975–1976. Hiljem kuulus ta ansamblitesse More, Wildfire ja Sweet.

Alates 1986. aastast elas Day Austraalias, Newcastle'is, Uus-Lõuna-Walesis, kus osales mitmetes muusikaprojektides ja tegutses kohalikes bändides, sealhulgas Crimzon Lake, Defaced ja Buffalo Crows.

2025. aasta juunis avaldas Day oma viimase singli "Unwanted Guest", mille ta salvestas Austraalias hooldekodus. Ta suri vähki 69-aastaselt 29. juulil 2025.

## Viited
Pugal-toonekurg

**Pugal-toonekurg** (*Ephippiorhynchus asiaticus*) on toonekurglaste sugukonda kuuluv linnuliik.

## Välimus
Pugal-toonekurg on 110–137 cm pikk. Tiibade siruulatus on 190–218 cm. Tiiva pikkus on 565–645 mm, saba 257–281 mm.

Pea, kael, tiivad ja saba on mustad ning läigivad rohekassiniselt, lillakalt või pronksjalt. Selg ja kõht on valged. Nokk on must. Jalad on punased. Isaslinnu silmad on pruunid, emaslinnul kollased. Udusulis pojad on üleni valged. Sarnaneb välimuselt sadulnokk-toonekurega, kuid sadulnokk-toonekure nokk on punane ja jalad on hallikasrohelised.

Pugal-toonekured kõnnivad aeglaselt, ühes sekundis teevad 0,7–1 sammu. Sammu pikkus on 0,8–1,2 m.

Enne maapinnalt lendu tõusmist jooksevad 2–3 sammu, pesast või puu otsast lendutõusul hüppavad ühe korra. Lendavad aeglaste tiivaliigutustega, tihti liuglevad tõusvatel õhuvooludel. Lennates hoiavad kaela üleni väljasirutatult.

## Alamliigid ja levik
Liigil on kaks alamliiki:
* *E. a. asiaticus* (Latham, 1790) – Indiast Malaka poolsaare ja Vietnamini
* *E. a. australis* (Shaw, 1800) – Uus-Guineal ning Põhja- ja Ida-Austraalias

Elavad jõgede, järvede, laguunide ja billabongide ääres, soodes ning lammidel. Vahel ka mangroovides ja padumere rannikul.

## Toitumine
Toituvad kaladest, konnadest, madudest, kilpkonnadest, krabidest, krevettidest, limustest ja lülijalgsetest. Vahel söövad lauke, kelle nad tervelt alla neelavad. Enne mao söömist peksavad või torkavad ta surnuks.

Toituvad üksi või paaris, vahel väikestes parvedes.

## Pesitsemine
Pesitsevad üksikult. Kahe meetri laiune ja meetrisügavune pesa on ehitatud okstest ning vooderdatud lehtede ja rohuga. Pesa asub puu otsas, tavaliselt vee lähedal. Indias pesitsevad püha viigipuu, Austraalias männi, eukalüpti või melaleuka otsas. Võivad kasutada sama pesa mitu aastat järjest.

Austraalias pesitsevad aprillist juunini, Indias augustist jaanuarini. Kurnas on 3–4 muna mõõtmetega 72,1 ×  53,4 mm. Pojad saavad lennuvõimeliseks 100–115 päeva vanuselt.

## Eluiga
Pugal-toonekurg võib elada 34-aastaseks.

## Viited

## Välislingid
EKNK Saku kogudus

**Eesti Kristliku Nelipühi Kiriku Saku Kogudus** on Eesti Kristliku Nelipühi Kiriku (EKNK) kohalik kogudus Saku vallas Harju maakonnas. Kogudus asutati 1993. aastal ning kuulub nelipühiluse denominatsiooni alla. Selle ametlik veebileht on eknksaku.ee. Kogudus keskendub jumalateenistustele, palveosadustele, noortetööle ja kogukonna abistamisele. Pastoriks on Jaanus Pedak.

## Ajalugu
Aastaid enne koguduse rajamist kogunes väike hulk kristlasi koduosadusteks. 1992. aastal alustas Eesti Kristliku Kiriku piiblikool tegevust Sakus. Sama aasta oktoobris sai „Noorte kristlaste klassi“ kursusest alguse koguduse töö. Kogudus rajati 1993. aasta suvel.
Koguduse esimeseks pastoriks oli Riho Pors. Hiljem andis ta töö edasi Jaanus Pedakile, kes õnnistati pastoriks 10. juulil 1994.
Jumalateenistused toimusid alguses Saku rahvamajas (1993–1998), seejärel renditi ruume Eesti Maaviljeluse Instituudist. Aastal 2009 saadi koguduse kasutusse oma hoone, kuhu koliti sisse 2013. aasta jõuludeks.
Kogudus on korraldanud evangeelseid telgikoosolekuid, kogukondlikke talguid, koostööd kohaliku sotsiaalhoolekandega ja abi Ukraina sõjapõgenikele. Toimunud on Alfa kursusi ja aktiivne on lastetöö.
## Tegevus
Kogudus korraldab regulaarseid jumalateenistusi, palvekoosolekuid ja noortetegevusi. Igakuine infokiri annab ülevaate ajakavast ja sündmustest.
Tegevused hõlmavad:

Osadusgrupp: teisipäeviti kell 18:00–19:30 (suvel puhkusel).
Noortekad: reedeti, kui on piisavalt huvilisi.
Laste- ja noortetöö: pühapäevakool lastele vanuses 2–12 toimub jumalateenistuse ajal.
Kogukonnatöö: koostöö sotsiaalhoolekandega, abi põgenikele, evangeelsed üritused.

## Jumalateenistused
Jumalateenistused toimuvad igal pühapäeval kell 11:00–13:00 aadressil Nurme 3a. Enne teenistust on hommikukohv ja palve kell 10:00. Pärast teenistust on avatud kohvik. Teenistuse ajal toimub lastele pühapäevakool.
## Juhtkond

Pastor: Jaanus Pedak (alates 1994)
Diakon: Kristjan Laugen
Kontakt: telefon +372 5661 8234, e-post jaanus.pedak@mail.ee

Kogudus on registreeritud kui Eesti Kristliku Nelipühi Kiriku Saku Kogudus MTÜ.
## Asukoht
Koguduse hoone asub aadressil Nurme 3a, Saku. Seal on tasuta parkla üle 10 autole.
## Viited

## Välislingid

* EKNK Saku Koguduse ametlik veebileht
* Eesti Kristlik Nelipühi Kirik
SpaceX Crew-9

**SpaceX Crew-9** oli NASA Erameeskondade programmi üheksas lend ja 15. mehitatud lend Crew Dragoni kosmoselaevaga. 

Algselt pidi missioon toimetama neli meeskonnaliiget Rahvusvahelisse Kosmosejaama (ISS) 2024. aasta augusti keskpaigas, kuid missioon lükkus enam kui kuu võrra edasi Boeing Starlineri probleemide tõttu, mis oli Boeing Crew Flight Test'i raames ISS-i külge dokitud. NASA otsustas tuua Starlineri ilma meeskonnata tagasi Maale, saata Crew-9 jaama kahe meeskonnaliikmega ning tuua see tagasi nelja inimesega, nende hulgas ka Starlineri meeskonnaliikmed. Pärast seda ja teisi viivitusi, millest enamik oli tingitud ilmastikuoludest, startis Crew-9 missioon 28. septembril. Crew-9 naasis Maale 18. märtsil 2025.

Crew-9 missioon tähistas mitmeid olulisi verstaposte. See oli esimene mehitatud missioon, mis startis Cape Canaverali 40. stardikompleksist, astronaut Tyler Hague'ist sai esimene kosmosesse saadetud USA kosmoseväelane ning missioon oli viimane kord, mil Dragoni kapsel maandus Ameerika Ühendriikide idarannikule. SpaceX otsustas Mehhiko lahte maandumised lõpetada, sest selgus et Dragoni kapslist eraldunud osad on varasematel missioonidel maapinnale kukkunud.

## Meeskond

## Viited
Kahjurõõm

**Kahjurõõm** on emotsioon, kus inimene tunneb rõõmu teise inimese halva olukorra, ebaõnne või äparduse üle. 

Teadlased on leidnud, et kahjurõõmu taga on kolm liikumapanevat jõudu: agressiivsus, rivaalitsemine ja õiglustunne. 

Enesehinnangul on negatiivne seos inimese kogetava kahjurõõmu sageduse ja intensiivsusega. Madalama enesehinnanguga inimesed kipuvad kahjurõõmu kogema sagedamini ja intensiivsemalt.. See pöördvõrdeline seos tekib, kui inimene soovib määratleda ja kaitsta oma grupisisest positsiooni või minapilti.  Liialdatud kõrge enesehinnanguga inimesele võib teise inimese ebaõnnestumise nägemine tuua enesekindluse tõusu, sest tema liiga kõrge enesehinnang tuleneb hirmust, et teised kujutavab tema jaoks ohtu. Normaalselt enesekindel inimene tajub, et olenemata asjaoludest ei mõjuta teise inimese ebaõnnestumine teiste heaolu ja seepärast ei teki tal ka positiivset emotsiooni. Seevastu madala enesehinnanguga inimese jaoks kujutab iga edukam inimene ohtu tema minapildile ning selle inimese langemise nägemine võib pakkuda lohutust, sest ta tajub oma sisemise või grupisisese positsiooni suhtelist paranemist.

## Viited
Bogdan Ivan

**Bogdan-Gruia Ivan** (sündinud 24. märtsil 1991) on Rumeenia poliitik, ta on Rumeenia Sotsiaaldemokraatliku partei liige. Ta on 23. juunist 2025 Rumeenia energeetikaminister Ilie Bolojani valitsuses.

Ta on lõpetanud Cluj-Napocas asuva Babeș-Bolyai Ülikooli poliitika-, haldus- ja kommunikatsiooniteaduskonna avaliku halduse erialal (2009–2012). Seejärel läbis ta samas ülikoolis magistriõppe kommunikatsiooni ja avalike suhete erialal (2012–2014). Aastal 2016 astus ta Bukaresti Ülikooli doktorantuuri sotsioloogia erialal. Aastal 2024 kaitses ta ametlikult sotsioloogia doktorikraadi väitekirjaga "Rumeenia organisatsioonilise eripära aspektid. Sotsiaal-organisatsioonilised mudelid avalike teenistujate inimressursside poliitika ajakohastamiseks" (*Aspecte ale specificului organizațional al României. Modele socio-organizaționale de actualizare a politicilor de resurse umane în rândul funcționarilor publici*).

Aastatel 2012–2020 oli ta Bistrița-Năsăudi maakonna volikogu presidendi nõunik ja pressiesindaja.

15. juunist 2023 kuni 23. juunini 2025 oli ta Rumeenia teadus-, innovatsiooni- ja digitaliseerimisminister nii Marcel Ciolacu esimeses kui ka Marcel Ciolacu teises valitsuses.

23. juunist 2025 on ta Rumeenia energeetikaminister Ilie Bolojani valitsuses.

## Isiklikku
Ta on abielus Oana Măriuțaga, neil on üks laps.
Håkon Brusveen

**Håkon Brusveen** (15. juuli 1927 Vingrom - 21. aprill 2021 Lillehammer) oli Norra murdmaasuusataja.

Brusveen lõpetas 1954. aasta suusatamise maailmameistrivõistlustel Falunis 15 km distantsil 20. kohaga ja 4 x 10 km teatesõidus neljandana. Järgmisel aastal saavutas ta Rootsi suusatamise meistrivõistlustel 15 km distantsil kolmanda koha. 1956. aasta taliolümpiamängudel Cortina d'Ampezzo's saavutas ta 15 km distantsil viienda ja teatesõidus neljanda koha. Märtsis 1956. aastal saavutas ta Lahti suusamängudel 18 km distantsil kolmanda koha. 1958. aasta suusatamise maailmameistrivõistlustel Lahtis saavutas ta 30 km distantsil 17., 15 km distantsil viienda ja teatesõidus neljanda koha. Samal aastal sai ta Holmenkolleni medali. 1959. aastal saavutas ta Rootsi skidspelenil (meistrivõistlused) teatesõidus kolmanda koha. 1960. aasta taliolümpiamängudel Squaw Valleys tuli ta olümpiavõitjaks 15 km didtantsil ja võitis 4 x 10 km teatesõidus hõbemedali. Samal aastal sai ta kodumaal Morgenbladeti kuldmedali. Norra meistrivõistlustel võitis ta kaks korda 15 km distantsi (1957, 1958), kaks korda 30 km (1953, 1958) ja korra 1957. aastal Vingromi meistrivõistluste teatevõistkonnaga.

## Välislingid

*[Håkon Brusveen [ROK]-i veebilehel]
*[Håkon Brusveen [FIS]-i veebilehel]
*Håkon Brusveen Olympedia.org veebilehel
*Håkon Brusveen Sports-Reference.com veebilehel
Kilbinurk

**Kilbinurk** ehk **kanton** (inglise keeles *canton*) on heraldikas üks subordinaaridest, veerandikust väiksem ruudukujuline eristuva värvi või kujundusega väli vapikilbi paremas ülanurgas. Reeglina on kantoni küljepikkus vähem kui pool vapikilbi laiusest. Erandjuhul võib kilbinurk paikneda ka kilbi vasakul ülanurgas - **kilbinurk vasakul** (*canton sinister*).

Enamasti lisatakse kilbinurk vapile hilisema täiendusena. Sellisel juhul võib see katta mõned varasemad vapikujundid, kuid vapikirjelduses mainitakse ära ka kujundid, mis jäävad kilbinurga alla.

Kanton on tavaline element ka lippude kujunduses. Lippudel võib kantoni laius olla kuni pool lipu laiusest või vähem.

## Näited vappidel

Blason ville fr Paramé (35).svg|Paramé vapp
Escudo de Barbadás.svg|Barbadási vapp
Wappen Sachsen-Anhalt.svg|Vasak kilbinurk Saksi-Anhalti vapil
Blason de la ville de Trégomeur (Côtes-d'Armor).svg|Kilbinurk veerandikul Trégomeuri vapil (Côtes-d'Armor)
Lavassaare valla vapp.gif|Lavassaare valla vapp
Kolga-Jaani valla vapp.gif|Kolga-Jaani valla vapp


## Näiteid lippudel

Flag of Greece.svg|Kreeka lipp
Flag of Uruguay.svg|Uruguay lipp
Flag of Australia (converted).svg|Austraalia lipp
Flag of Samoa.svg|Samoa lipp


## Viited
Mis need ohjad meida hoidvad

**"Mis need ohjad meida hoidvad"** (ka "Leelo") on eesti koorilaul, mille viisi töötles Mart Saar Otepää kihelkonna rahvalaulu ainetel. 

## Laulu loomisest
Koorilaulu eeskujuks olnud rahvalaulu esitas kogujatele 1908. aastal Otepää kihelkonnas Vana-Otepää vallas elanud Kusta Ilves, kes oli 67-aastane. Laulu kirjutasid üles Eesti Üliõpilaste Seltsi kogumisaktsioonist osa võtnud tulevane helilooja August Kiiss (1882–1965) ja tulevane muuseumitöötaja Edgar Eisenschmidt (1887–1929). Laulu olevat „lauldud kahes oktavis“ ja sellepärast oli nimetatud kui "Al´la konna laul" (Halja konna laul). Laulu tekkimisajaks võib pidada mõisa pärisorjuse aegu.

Laulu esimene variant valmis 1912. aastal naiskoorile ning järgmine 1918. aastal segakoorile. Laul ilmus aastal 1920 segakoorilauluna Mart Saare kolmandas kogumikus "Kümme koorilaulu", mis esindas autori juba väljakujunenud, rahvalaulul baseeruvat stiili. Teost on iseloomustatud kui lugu, mis tänu üleskutsuvale tekstile ja jõulisele muusikale mõjus kirjutamisajal ning ka Nõukogude perioodil vabaduspüüdliku lauluna.

Mart Saar kohandas laulu algse teksti kirjakeelsemaks ja see lõpeb viitega eestlaste vabaduspüüdlustele: 
*"ihkame ju ikkest lahti, orjusest ju päästa tahaks“. 
Originaali võrokeelsed laulusõnad lõpevad aga maalähedaselt: 
*"köidse köitku kooremita, uhja oidku hobesita!" 
Nõukogude okupatsiooni ajal oli kohustuslik väljendada, et ollakse vaba ja õnnelik, seetõttu pidi orjuseset laulma minevikus: 
*"ihkasime ikkest lahti, orjusest ju päästa vabaks".

Esimene helisalvestis tehti laulust 1928. aastal (His Master's Voice), kus laulu esitab Estonia Muusika Osakonna segakoor.

## Esitamine laulupidudel
*Laul oli esimest korda kavas VIII üldlaulupeol, mis toimus 30. juunist 2. juulini 1923 Tallinnas.
*Saksa okupatsiooni ajal ette valmistatud, kuid ära jäetud 1943. aasta üldlaulupeo kavas oli laul esmakordselt pealkirja "Leelo" all
*Laulu esitati ka XII üldlaulupeol 1947. aastal, kuigi see oli esialgu ära keelatud. Seda lubati siiski ette kanda, kuid seekord tuli originaalpealkiri asendada tekstiga "Ihkasime ikkest lahti". Tsenseerijad tegid ka märkuse originaaltekstilõigu kohta: "sidemed, mis seovad meida" asendati sõnadega "sidemed, mis hoidsid meida". Pärast 1947. aasta laulupidu oli laul jälle keelatud koos märkusega "Kordub", ehk selle tekstiga ei tulnud loo esitamine kõne alla. Siiski oli laul kavas juba 1960. aastal XV üldlaulupeol. 
*Alates 1965. aasta XVI üldlaulupeost esitati laulu taas pealkirjaga "Leelo", mis jäi koos muudetud tekstiga käibele kogu nõukogude ajaks.
*1994. aasta XXII üldlaulupeol ja edaspidi oli laul taas originaalpealkirja ja -tekstiga.

## Viited

## Välislingid
* Mis need ohjad. Mart Saar. Laul käsikirjas.
* Mis need ohjad meida hoidvad ühendkoori esituses. video, kultuur.err.ee, 2025. aasta laulupeo "Iseoma" avakontsert.
Sulo Nurmela

**Sulo Nurmela** (13. veebruar 1908 Miehikkälä – 13. august 1999 Hamina) oli Soome murdmaasuusataja.

Nurmela, kes võistles Vehkalahden Veikot klubi eest, võitis 1934. aasta põhjamaiste suusatamise maailmameistrivõistlustel Sollefteås kuldmedali 4 x 10 km teatesõidus ja 18 km distantsil. Aastatel 1934 ja 1935 võitis ta Lahti suusamängudel 17 km distantsi. 1935. aasta põhjamaiste suusatamise maailmameistrivõistlustel Vysoké Tatrys võitis ta 4 x 10 km teatesõidus kuldmedali. Järgmisel aastal tuli ta Soome teatevõistkonnaga olümpiavõitjaks 1936. aasta taliolümpiamängudel Garmisch-Partenkirchenis. Ta saavutas 18 km distantsil seitsmenda koha. Märtsis 1937 võitis ta Lahti suusamängudel 50 km distantsi. 1938. aasta suusatamise maailmameistrivõistlustel Lahtis saavutas ta 50 km distantsil kaheksanda koha. 1939. aasta Lahti suusamängudel saavutas ta 18 km distantsil teise ja 1941. aastal 50 km distantsil kolmanda koha.

## Välislingid

*[Sulo Nurmela [ROK]-i veebilehel]
*[Sulo Nurmela [FIS]-i veebilehel]
*Sulo Nurmela Olympedia.org veebilehel
*Sulo Nurmela Sports-Reference.com veebilehel
OCaml

**OCaml** /oʊˈkæməl/ (varasema nimega **Objective Caml**) on üldotstarbeline mitmeparadigmaline programmeerimiskeel, mis täiendab MLi Camli dialekti objektorienteeritud programmeerimiseks vajalike elementidega.

Keele lõid 1996 Xavier Leroy, Jérôme Vouillon, Damien Doligez, Didier Rémy, Ascánder Suárez jt.
Nikolai Bažukov

**Nikolai Bažukov** (vene k. *Николай Серафимович Бажуков*; sündinud 23. juulil 1953 Troitsko-Petšorskis, Komi ANSV-es, Venemaa NFSV-s, NSVL-is) on endine murdmaasuusataja, kes võistles Nõukogude Liidu eest 1970. ja 1980. aastatel.

Bašukov võistles esmakordselt rahvusvahelisel areenil 1973. aasta Euroopa juunioride meistrivõistlustel Kavgolovos. Seal võitis ta pronksmedali 15 km distantsil ja kuldmedali teatesõidus. 1976. aasta taliolümpiamängudel Innsbruckis tuli ta olümpiavõitjaks 15 km distantsil. Samuti võitis ta pronksmedali Nõukogude Liidu koondisega 4 x 10 km teatesõidus ja saavutas 30 km distantsil viienda koha. 1977. aastal võitis ta Lahti suusamängudel ja Rootsi suusameistrivõistlused teatesõidus. 1978. aasta põhjasuusatamise maailmameistrivõistlustel Lahtis saavutas ta 15 km ja 50 km distantsil üheksanda koha. Kaks aastat hiljem võitis ta 1980. aasta taliolümpiamängudel Lake Placidis 4 x 10 km teatesõidus kuldmedali, samas saavutas 30 km distantsil 14. koha. Nõukogude Liidu meistrivõistlustel võitis Bašukov viis teatesõitu (1974, 1977–1979, 1981) ja kaks korda 15 km distantsil (1976, 1983).

## Välislingid

*[Nikolai Bažukov [ROK]-i veebilehel]
*[Nikolai Bažukov [FIS]-i veebilehel]
*Nikolai Bažukov Olympedia.org veebilehel
*Nikolai Bažukov Sports-Reference.com veebilehel
*Biograafia vene keeles
Etheirodon

***Etheirodon*** on klassi *[[Agaricomycetes]]* kuuluv kandseente perekond.

## Liike
**Etheirodon fimbriatum* – ripsmeline oganahkis

## Välislingid
*
Bourg-en-Bresse'i ringkond

** Bourg-en-Bresse'i ringkond** on ringkond Prantsusmaal Auvergne-Rhône-Alpes'i piirkonnas Aini departemangus. Seal on 199 valda (2025. aasta seisuga). Seal elas 345 948 inimest (2022) ja selle pindala on 2873,7 km².

## Koosseis
### Kantonid

Bourg-en-Bresse'i ringkonda kuuluvad järgmised kantonid (sh mõni vaid osaliselt):

* Attignat' kanton (18 valda)
* Bourg-en-Bresse'i 1. kanton (2 valda)¹
* Bourg-en-Bresse'i 2. kanton (4 valda)¹
* Ceyzériat' kanton (22 valda)
* Châtillon-sur-Chalaronne'i kanton (26 valda)
* Lagnieu kanton (4 valda 25-st)
* Meximieux' kanton (15 valda)
* Miribeli kanton (8 valda)
* Pont-d'Aini kanton (4 valda 20-st)
* Replongesi kanton (31 valda)
* Saint-Étienne-du-Bois' kanton (26 valda)
* Trévoux' kanton (12 valda)
* Villars-les-Dombesi kanton (25 valda)
* Vonnas' kanton (19 valda)

¹Bourg-en-Bresse'i vald on nendes kantonites vaid osaliselt

### Vallad

Bourg-en-Bresse'i ringkonda kuuluvate valdade kohta vaata artiklit Aini departemangu haldusüksuste loend kasutades selleks seal valdade lõigus olevat sorteeritavat tabelit.

## Viited
Klaes Karppinen

**Klaes "Klaus" Karppinen** (9. oktoober 1907 Iisalmi vald - 24. jaanuar 1992 Iisalmi) oli Soome murdmaasuusataja, kes võistles 1930. aastatel.

Karppinen, kes võistles Iisalmeni Visa klubi eest, võitis 1934. aasta suusatamise maailmameistrivõistlustel Sollefteås 4 x 10 km teatevõistluses kuldmedali. Samas saavutas ta 18 km distantsil viienda koha. Järgmisel aastal Vysoké Tatrys toimunud suusatamise maailmameistrivõistlustel võitis ta 50 km distantsil hõbemedali ning 18 km distantsil ja 4 x 10 km teatevõistluses kuldmedali. 1936. aasta taliolümpiamängudel Garmisch-Partenkirchenis võitis ta 4 x 10 km teatevõistluses kuldmedali. Ta saavutas 50 km distantsil viienda koha. Veebruaris 1937. aastal võitis ta Chamonix's toimunud suusatamise maailmameistrivõistlustel hõbemedali 50 km distantsil ja 4 x 10 km teatevõistluses. 1938. aasta põhjamaiste suusatamise maailmameistrivõistlustel Lahtis võitis ta teatevõistkonnaga kuldmedali. Individuaalselt saavutas ta 18 km distantsil 14. ja 50 km distantsil viienda koha. Tema viimased rahvusvahelised võistlused olid 1939. aasta põhjamaiste suusatamise maailmameistrivõistlustel Zakopanes, kus ta võitis 18 km ja 50 km distantsil hõbemedali ning teatevõistkonnaga kuldmedali. 1941. aastal tuli ta Iisalmeni Visa teatevõistkonnaga Soome meistriks.

## Välislingid

*[Klaes Karppinen [ROK]-i veebilehel]
*[Klaes Karppinen [FIS]-i veebilehel]
*Klaes Karppinen Olympedia.org veebilehel
*Klaes Karppinen Sports-Reference.com veebilehel
Eedi Lelov

**Eedi Lelov** (sündinud 28. juulil 1953) on eesti ornitoloog ja bioloogiaõpetaja. 

Ta on olnud Pärnumaa linnuklubi "Buteo" eestvedaja.
Ta on õpetanud noori Sindi Gümnaasiumis.

## Tunnustus
*2024 Eesti ornitoloogiaühingu auliige

## Välislink
*Tutvustus Eesti ornitoloogiaühingu lehel
Diana Buzoianu

**Diana-Anda Buzoianu** (sündinud 16. mail 1994 Brașovis) on Rumeenia poliitik, kes valiti detsembris 2020 ja 2024 Päästke Rumeenia Liit (*Uniunii Salvați România*) nimekirjades. Ta on 23. juunist 2025 Rumeenia keskkonna-, vee- ja metsaminister.

Ta sündis aastal 1994 Brașovis, kuid kasvas üles Slobozias, kus ta õppis Mihai Viteazu nimelises riiklikus kolledžis. Ta lõpetas aastal 2017 Bukaresti Ülikooli õigusteaduskonna. Ta on aastast 2017 Bukaresti Advokatuuri liige. Aastatel 2017–2019 läbis ta kursused Juristide Koolituse ja Täiendusinstituudis (INPPA). Aastal 2018 teenis ta Rahvusvahelise Privaatsusspetsialistide Assotsiatsiooni (IAPP) poolt sertifitseeritud teabekaitse spetsialisti (CIPP) sertifikaadi.

Valiti Saadikutekotta 2020. aastal ja valiti tagasi 2024. aastal ning ta on olnud aktiivne keskkonna- ja digitaalreformide eestkõneleja. Ta oli keskkonna- ja ökoloogilise tasakaalu komisjoni esimees ning infotehnoloogia ja kommunikatsioonikomisjoni liige. Ta algatas mitu seadusandlikku projekti, sealhulgas:

Koostalitlusvõime seadus (seadus 242/2022) – vastu võetud digitaalse infrastruktuuri parandamiseks. Digitaalsete nomaadide seadus (seadus 22/2022) – Kaugtööviisade lihtsustamine.
Märkimisväärsete puude seaduseelnõu (PLX 494/2021) – Arutelul märkimisväärsete puude kaitsmiseks.
Toidujäätmete vähendamise seaduseelnõu – Eesmärk on tegeleda Rumeenia aastase 2,55 miljoni tonni toidujäätmete probleemiga.
Buzoianu on häälekalt rääkinud keskkonnaprobleemidest, kritiseerides eelkõige õhukvaliteedi seirejaamade hoolduse puudumist ja toetades Rumeenia riikliku metsandusameti *Regia Naţională a Pădurilor Romsilva* ümberkorraldamist. Samuti algatas ta RA-APPSi vastu kohtuasja, et avalikustada riigile kuuluva vara kasusaajad, rõhutades läbipaistvust.

21. juunil 2025 hääletas *Uniunii Salvați România* Buzoianu oma ettepanekuks keskkonnaministri kohale eelseisvas Ilie Bolojani valitsuses. Pärast ametlikke kuulamisi vannutas president Nicușor Dan ta kaks päeva hiljem ametlikult ametisse.
Boston Light

**Boston Light** on tuletorn  Ameerika Ühendriikides Massachusettsi osariigis Bostoni sadama lähistel Little Brewster Islandil.

1716. aastal rajatud tuletorn on vanim Ameerika Ühendriikides. 1783. aastal valmis samale kohale praegune tuletorn, mis on Sandy Hooki tuletorni järel ühtlasi riigi vanuselt teine siiani toimiv tuletorn. Kuigi tuletorn automatiseeriti 1998. aastal on see siiani ainus Ameerika Ühendriikide rannavalve poolt mehitatud tuletorn.

1964. aastast on tuletorn riiklik ajalooline mälestusmärk (*[[National Historic Landmark]]*).

## Vaata ka
*The Graves Light